CELEX: 32021R1350
Language: lv
Date: 2021-05-06 00:00:00
Title: Komisijas Deleģētā regula (ES) 2021/1350 (2021. gada 6. maijs), ar ko Eiropas Parlamenta un Padomes Regulu (ES) 2016/1011 papildina attiecībā uz regulatīvajiem tehniskajiem standartiem, kuros precizētas prasības, lai nodrošinātu, ka administratora pārvaldības kārtība ir pietiekami stingra (Dokuments attiecas uz EEZ)

13.8.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 291/9
               
            
         KOMISIJAS DELEĢĒTĀ REGULA (ES) 2021/1350
         (2021. gada 6. maijs),
         ar ko Eiropas Parlamenta un Padomes Regulu (ES) 2016/1011 papildina attiecībā uz regulatīvajiem tehniskajiem standartiem, kuros precizētas prasības, lai nodrošinātu, ka administratora pārvaldības kārtība ir pietiekami stingra
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) 2016/1011 (2016. gada 8. jūnijs) par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai, un ar kuru groza Direktīvu 2008/48/EK, Direktīvu 2014/17/ES un Regulu (ES) Nr. 596/2014 (1), un jo īpaši tās 4. panta 9. punktu,
         tā kā:
         
                     (1)
                  
                  
                     Lai etalonu administratoru pārvaldības kārtība būtu stingra, tai būtu jāparedz organizatoriska struktūra, kas skaidrā un dokumentētā veidā precizē pārvaldības lēmumu pieņemšanas procedūras, pakļautības hierarhiju un etalona izstrādē iesaistīto personu funkciju un pienākumu sadali.
                  
               
                     (2)
                  
                  
                     Stingrai pārvaldības kārtībai būtu jāļauj identificēt un pārvaldīt iespējamos interešu konfliktus, kas var rasties etalona administratoru organizatoriskajā struktūrā. Tāpēc etalonu administratoru pārvaldības kārtībā jo īpaši būtu jāprecizē vadības struktūras uzbūve un tās uzdevumi un pienākumi.
                  
               
                     (3)
                  
                  
                     Apstāklis, kas var izraisīt interešu konfliktu, automātiski neizslēdz šajā interešu konfliktā iesaistītās personas līdzdalību etalona izstrādē. Tomēr etalonu administratoriem būtu jāidentificē visi apstākļi, kas var izraisīt potenciālu vai faktisku interešu konfliktu, tie jānovērtē un attiecīgā gadījumā jālemj par mazināšanas pasākumiem.
                  
               
                     (4)
                  
                  
                     Etalonu administratoriem, kas ir daļa no grupas, būtu pienācīgi jānovērtē grupas struktūras iespējamā ietekme uz savu pārvaldības kārtību. Šādā novērtējumā būtu jāapsver, vai no tā izrietošie interešu konflikti var apdraudēt to spēju izpildīt savus regulatīvos pienākumus. Tajā būtu arī jānovērtē, vai grupas struktūra vai tas, ka administratoru vadības struktūras loceklis ir arī tās pašas grupas citu vienību valdes loceklis, varētu apdraudēt administratoru neatkarību. Minētajiem etalonu administratoriem būtu jāpieņem īpašas procedūras, lai novērstu un pārvaldītu interešu konfliktus, kas var rasties minētās grupas struktūras dēļ.
                  
               
                     (5)
                  
                  
                     Administratoriem, kas darbojas kā daļa no grupas, vajadzētu būt iespējai meklēt sinerģiju grupas līmenī. Tomēr funkcijām, kuras grupas ietvaros veic ārpakalpojumus, būtu jāatbilst Regulas (ES) 2016/1011 10. pantam un visiem pārējiem attiecīgajiem minētās regulas noteikumiem.
                  
               
                     (6)
                  
                  
                     Saskaņā ar proporcionalitātes principu maznozīmīgu etalonu administratoriem nebūtu jāuzliek pārmērīgs administratīvais slogs. Tāpēc minētajiem administratoriem attiecībā uz to maznozīmīgiem etaloniem vajadzētu būt iespējai atteikties no konkrētām prasībām attiecībā uz to organizatorisko struktūru. Turklāt, ja tas ir pamatoti, ņemot vērā to darbību raksturu, mērogu un sarežģītību, interešu konflikta iespējamību, kas rodas starp etalona izstrādi un citām administratora darbībām, un rīcības brīvības pakāpi, kas saistīta ar etalona izstrādes procesu, konkrētiem etalonu administratoriem vajadzētu būt iespējai atteikties no prasības savā pārvaldības kārtībā precizēt vadības struktūras iecelšanas procedūru.
                  
               
                     (7)
                  
                  
                     Šī regula ir balstīta uz regulatīvo tehnisko standartu projektu, ko Komisijai iesniegusi Eiropas Vērtspapīru un tirgu iestāde (EVTI).
                  
               
                     (8)
                  
                  
                     EVTI ir veikusi atklātas sabiedriskās apspriešanas par regulatīvo tehnisko standartu projektu, kas ir šīs regulas pamatā, izanalizējusi potenciālās saistītās izmaksas un ieguvumus un lūgusi ieteikumu no Vērtspapīru un tirgu nozares ieinteresēto personu grupas, kura izveidota saskaņā ar Eiropas Parlamenta un Padomes Regulas (ES) Nr. 1095/2010 (2) 37. pantu,
                  
               
                     (9)
                  
                  
                     Lai nodrošinātu atbilstību 5. panta piemērošanas datumam Eiropas Parlamenta un Padomes Regulā (ES) 2019/2175 (3), ar kuru Regulā (ES) 2016/1011 tika ieviests minētās regulas 4. panta 9. punkts, šī regula būtu jāpiemēro no 2022. gada 1. janvāra,
                  
               IR PIEŅĒMUSI ŠO REGULU.
         
            1. pants
            Lēmumu pieņemšanas procedūras, funkciju un pienākumu sadale un iekšējās pakļautības hierarhija
            
               1.   Etalonu administratoru pārvaldības kārtību apstiprina vadības struktūra, ja tāda ir, un tā skaidri un labi dokumentētā veidā precizē visu turpmāk minēto:
               
                           a)
                        
                        
                           vadības lēmumu pieņemšanas procedūras;
                        
                     
                           b)
                        
                        
                           etalona administratora struktūrshēmu, kurā izklāstīts, kā funkcijas un pienākumi tiek piešķirti personām, kas ir tieši iesaistītas etalona izstrādē;
                        
                     
                           c)
                        
                        
                           iekšējās pakļautības hierarhija.
                        
                     
            
               2.   Procedūras, kas minētas 1. punkta a) apakšpunktā, attiecīgā gadījumā aptver visu turpmāk minēto:
               
                           a)
                        
                        
                           vadības struktūras un visu saistīto komiteju sastāvs, uzdevumi un pienākumi;
                        
                     
                           b)
                        
                        
                           vadības struktūras uzbūve;
                        
                     
                           c)
                        
                        
                           vadības struktūras iecelšana.
                        
                     
            
               3.   Šā panta 1. punkta b) apakšpunktā minētajā struktūrshēmā norāda visas ārpakalpojumā nodotās funkcijas administratora grupā un ārpus tās, kā arī visus kopīgos darbiniekus administratora grupā. Sadalot funkcijas un pienākumus, administratoru pārvaldības kārtība nodrošina, ka gadījumos, kad personas pilda vairākas funkcijas vai ir iesaistītas dažādās komitejās, tās spēj veltīt pietiekami daudz laika tām uzticētajām funkcijām un pienākumiem, kas tām netraucē pienācīgi, godīgi un profesionāli pildīt savas funkcijas.
               Piemērojot pirmo daļu, administratori ņem vērā to sanāksmju skaitu, kurās attiecīgajai personai ir jāpiedalās, konkrētā amata veidu un ar to saistītos pienākumus un to, vai attiecīgā persona veic kādu citu funkciju vai darbību.
            
            
               4.   Etalonu administratoru pārvaldības kārtība paredz skaidru atalgojuma sistēmu visām personām, kas ir tieši iesaistītas etalona izstrādē, ņemot vērā tām piešķirtās funkcijas un pienākumus.
            
            
               5.   Etalonu administratori var izvēlēties nepiemērot 2. punkta c) apakšpunktu un 4. punktu saviem maznozīmīgajiem etaloniem.
            
            
               6.   Etalonu administratori var izvēlēties nepiemērot 2. punkta c) apakšpunktu un 4. punktu, ja šāda atteikšanās ir atbilstīga un samērīga, ņemot vērā:
               
                           a)
                        
                        
                           administratora darbību raksturu, mērogu un sarežģītību;
                        
                     
                           b)
                        
                        
                           interešu konflikta iespējamību starp etalona izstrādi un jebkādām citām administratora darbībām;
                        
                     
                           c)
                        
                        
                           rīcības brīvības pakāpi, kas saistīta ar etalona izstrādes procesu.
                        
                     
         
         
            2. pants
            Pārskatatbildība
            
               1.   Etalonu administratoru pārvaldības kārtībā kā daļu no to organizatoriskās struktūras skaidri un labi dokumentētā veidā precizē šādu personu atbildību:
               
                           a)
                        
                        
                           personas, kas atbildīgas par lēmumiem, kuri varētu būtiski ietekmēt etalona izstrādi, jo īpaši, ja šādu lēmumu pieņemšana ir deleģēta;
                        
                     
                           b)
                        
                        
                           personas, kas atbildīgas par esošo vai potenciālo interešu konfliktu publicēšanu vai atklāšanu saskaņā ar Regulas (ES) 2016/1011 4. panta 5. punktu;
                        
                     
                           c)
                        
                        
                           personas, kas atbildīgas par konkrētu iekšējās kontroles procedūru izveidi, lai nodrošinātu tā darbinieka vai personas integritāti un uzticamību, kas nosaka etalonu, kā minēts Regulas (ES) 2016/1011 4. panta 8. punktā;
                        
                     
                           d)
                        
                        
                           personas, kas ir atbildīgas par iekšējo ziņošanu par jebkādiem apstākļiem, kas var izraisīt interešu konfliktu.
                        
                     
            
               2.   Etalonu administratori var izvēlēties nepiemērot 1. punkta d) apakšpunktu saviem maznozīmīgajiem etaloniem.
            
         
         
            3. pants
            Pārredzamības prasības
            
               1.   Etalonu administratoru pārvaldības kārtība nodrošina, ka visi to vadītāji vai darbinieki un jebkura cita fiziska persona, kuras pakalpojumi ir nodoti to rīcībā vai kontrolē un kura ir tieši iesaistīta etalona izstrādē, ir informēta par saviem pienākumiem un procedūrām, kas jāievēro, lai pienācīgi pildītu minētos pienākumus.
            
            
               2.   Ja etalona administrators ir daļa no grupas, minētā administratora pārvaldības noteikumos sīki izklāsta visas funkcijas, kas saistītas ar jebkādiem attiecīgajiem pakalpojumiem un darbībām saistībā ar etalona izstrādi un kas saskaņā ar Regulas (ES) 2016/1011 10. pantu ir nodotas ārpakalpojumā, tostarp grupas vienībām.
            
         
         
            4. pants
            Stāšanās spēkā un piemērošana
            Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
            To piemēro no 2022. gada 1. janvāra.
         
         
            Šī regula uzliek saistības kopumā un ir tieši piemērojama visās dalībvalstīs.
            Briselē, 2021. gada 6. maijā
            
               
                  Komisijas vārdā –
               
               
                  Priekšsēdētāja
               
               Ursula VON DER LEYEN
            
         
         
            (1)  OV L 171, 29.6.2016., 1. lpp.
         
         
            (2)  Eiropas Parlamenta un Padomes Regula (ES) Nr. 1095/2010 (2010. gada 24. novembris), ar ko izveido Eiropas Uzraudzības iestādi (Eiropas Vērtspapīru un tirgu iestādi), groza Lēmumu Nr. 716/2009/EK un atceļ Komisijas Lēmumu 2009/77/EK (OV L 331, 15.12.2010., 84. lpp.).
         
            (3)  Eiropas Parlamenta un Padomes Regula (ES) 2019/2175 (2019. gada 18. decembris), ar kuru groza Regulu (ES) Nr. 1093/2010, ar ko izveido Eiropas Uzraudzības iestādi (Eiropas Banku iestādi), Regulu (ES) Nr. 1094/2010, ar ko izveido Eiropas Uzraudzības iestādi (Eiropas Apdrošināšanas un aroda pensiju iestādi), Regulu (ES) Nr. 1095/2010, ar ko izveido Eiropas Uzraudzības iestādi (Eiropas Vērtspapīru un tirgu iestādi), Regulu (ES) Nr. 600/2014 par finanšu instrumentu tirgiem, Regulu (ES) 2016/1011 par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai, un Regulu (ES) 2015/847 par līdzekļu pārvedumiem pievienoto informāciju (OV L 334, 27.12.2019., 1. lpp.).